Na temelju članka 14. stavka 7. Zakona o regionalnom razvoju Republike Hrvatske („Narodne novine“, broj 147/14, 123/17 i 118/18) i čl. 37. Statuta Grada Šibenika, („Službeni glasnik Grada Šibenika“, broj 2/21) Gradsko vijeće Grada Šibenika na 27. sjednici, održanoj, 13. travnja 2021. godine, donijelo  je

**ODLUKU**

**o sastavu urbanog područja Šibenik**

Članak 1.

Ovom Odlukom utvrđuje se sastav urbanog područja Šibenik sa sjedištem u Šibeniku.

Članak 2.

U sastav urbanog područja Šibenik ulaze sljedeće jedinice lokalne samouprave:

* Grad Šibenik
* Općina Bilice
* Grad Skradin

Članak 3.

Sastavni dio ove Odluke su prethodne suglasnosti predstavničkih tijela jedinica lokalne samouprave koje ulaze u sastav urbanog područja Šibenik i pozitivno mišljenje na konačni prijedlog obuhvata urbanog područja Šibenik izdano od strane Ministarstva regionalnog razvoja i fondova Europske unije.

Članak 4.

Ova Odluka stupa na snagu prvog dana od dana objave u Službenom glasniku Grada Šibenika.

KLASA: 910-01/21-01/12

URBROJ: 2182/01-10/1-21-6

Predsjednik Gradskog vijeća

Dr.sc. Dragan Zlatović,v.r.

OBRAZLOŽENJE

Ministarstvo regionalnog razvoja i fondova Europske unije je 13. svibnja 2019. godine donijelo Odluku kojom se grad Šibenik s okolnim područjem utvrđuje područjem za moguće proširenje provedbe Mehanizma integriranih teritorijalnih ulaganja u financijskom razdoblju 2021-2027. (KLASA: 910-08/19-07/7; URBROJ: 538-06-2-1-1/382-19-1).

Sukladno čl. 2 navedene Odluke, jedan od ključnih preduvjeta za financiranje aktivnosti kroz ITU mehanizam je definiranje i uspostava urbanog područja.

Prema metodološkim smjernicama za izradu Strategije razvoja ubranog područja koje je izradilo Ministarstvo regionalnog razvoja i fondova Europske unije, određeni su temeljni kriteriji za definiranje prijedloga obuhvata urbanih područja u Republici Hrvatskoj.

Uvažavajući navedene Smjernice u definiranju urbanog područja primjenjuju se sljedeći temeljni kriteriji:

1. Postotak dnevnih migracija prema središtu urbanog područja – razmatra se prema kriteriju udjela više od 30% dnevnih migracija prema središtu urbanog područja,
2. Prostorni kontinuitet urbanog područja

Uvažavajući navedene kriterije predložene su Općina Bilice i Grad Skradin za uključivanje u sastav urbanog područja grada Šibenika.

Također sukladno Metodologiji, 07. travnja 2021. godine, ishodovano je pozitivno mišljenje Ministarstva regionalnog razvoja i fondova Europske unije (KLASA: 910-08/19-07/7; URBROJ: 538-06-2-1-1/382-21-4) na Konačni prijedlog obuhvata urbanog područja Šibenik.